લગ્ન કરવા માટે શરીર સંબંધ બાંધવો કે શરીર સંબંધ બાંધ્યો એટલે લગ્ન કરવા જ પડે પછી એ પાત્ર યોગ્ય હોય કે ન હોય તેને વળગી રહેવાનું. લગ્ન પહેલાં કે લગ્ન બાદ પણ. પુરુષ બળાત્કાર કરે તો પણ સ્ત્રીનું શરીર અપવિત્ર થાય એવી ગુનાહિતતા સાથે સ્ત્રી જીવે. ચોર ચોરી કરે તો ચોર ખરાબ કે જેના ઘરે ચોરી થઈ હોય તે વ્યક્તિઓ ખરાબ? આટલી સાદી સમજ સ્ત્રીઓમાં કેળવવામાં નથી આવતી. સ્ત્રી જો સમજદાર બને તો તેને પુરુષ ઉપર નિર્ભર રહીને જીવવાની જરૂર ન પડે. લિવ ઈન રિલેશનશીપ લગ્નના પર્યાય તરીકે સ્વતંત્રતામાં માનતી વ્યક્તિઓની શોધ છે, પરંતુ તેમાં પણ જો કાયદો આવે કે શરતો આવે તો પછી તે લિવ ઈન ન રહેતા લગ્ન સંસ્થા જ બની રહેશે. કોન્ટ્રાક્ટ મેરેજ પણ અસ્તિત્વમાં આવી રહ્યા છે. સ્ત્રીને શરીર સંબંધનો ડર લાગે કારણ કે તેને ગર્ભ રહી જવાની શક્યતા હોય છે. તેની જવાબદારીને કારણે તે નબળી પડી જતી હતી અત્યાર સુધી. પણ આધુનિક યુગમાં સ્ત્રી પોતાની મરજીથી ગર્ભ ધારણ કરવો કે ન કરવો તે નિર્ણય જો ઈચ્છે તો લઈ શકે છે. જો પુરુષ પર જ તે નિર્ભર રહેવાની હોય દરેક બાબતે તો તે કોઈ જ નિર્ણય લઈ શકતી નથી. શિક્ષણ લીધા પછી પણ અને લિવ ઈન રિલેશનશીપમાં રહ્યા બાદ પણ તે જો પુરુષને જવાબદાર ઠેરવે પોતાના નિર્ણયો માટે તો સ્ત્રીને સમાન અધિકાર કે સ્વતંત્રતા મળશે નહીં. દરેક સ્વતંત્રતા સાથે જવાબદારી પણ આવે છે. હવે આ બાબત અનેક સ્ત્રીઓને સમજાઈ રહી છે અને એટલે જ એવી ફિલ્મો પણ બની રહી છે જે સમાજનું જ પ્રતિબિંબ હોય. ક્વીન ફિલ્મમાં એકલી હનીમૂન પર જવાનો નિર્ણય લેનારી નાયિકા જવાબદારીનો અર્થ સમજતા પોતાની સ્વતંત્રતાનો બખૂબી ઉપયોગ કરે છે. લાગણીઓમાં તણાઈને ખોટા નિર્ણયો નથી કરતી. એ જ રીતે દમ લગા કે હઈશોની નાયિકા પણ પોતાની ઈચ્છાઅનિચ્છા સાથે પોતાનું સ્વમાન પણ જાળવવાનો આગ્રહ રાખે છે. જવાબદારી ઊઠાવવાની તૈયારી હોવાથી લગ્નને ટકાવી રાખવા માટે પોતાને બિચારી નથી બનાવતી. સ્વમાન અને આદર સાથે પતિની સાથે રહેવા તૈયાર છે પણ અપમાનિત થઈને રહેવા તૈયાર નથી. કાયદાથી લડીને સન્માન અને સ્વમાન લઈ શકાતું નથી પણ તે જાતે મેળવવાનું હોય છે. આપણો આનંદ અને આદર બીજા પર નિર્ભર ન હોવો જોઈએ.